Robert Jay Mathews

Robert Jay Mathews (1953 Marfa, Texas – 8. joulukuuta 1984 Whidbey Island, Washington) oli yhdysvaltalainen uusnatsi, joka perusti The Order -jengin ja toimi sen johtajana.
Mathews varttui Phoenixissa Arizonassa. Hän liittyi jo 11-vuotiaana John Birch Societyyn. Hän liittyi myös mormoneihin ja Young Republicansiin. Keskeytettyään high schoolin Mathews perusti Sons of Liberty -nimisen antikommunistisen militian, jossa hallitsevassa asemassa olivat siihen liittyneet survivalistit ja mormonit. Jäseniä oli enimmillään noin 25. Mathews liittyi myös tuloveroa vastustaneeseen liikkeeseen ja tuli vuonna 1973 pidätetyksi väärien tietojen antamisesta lomakkeessa välttyäkseen tuloveron maksamiselta. Hänet tuomittiin kuuden kuukauden ehdolliseen vankeusrangaistukseen, jonka päätyttyä hän muutti Metaline Fallsiin Washingtonin osavaltioon. Hän työskenteli sähköasentajana.
Vuonna 1980 Mathews liittyi William Luther Piercen johtamaan National Allianceen. Hän vaikuttui sen kustantamista kirjoista Turnerin päiväkirjat (Pierce) ja Which Way Western Man? (William Gayley Simpson). Mathews alkoi helmikuussa 1982 osallistua kristillinen identiteetti -teologiaa edustaneen Church of Jesus Christ–Christianin jumalanpalveluksiin. Mathews pyrki värväämään liikkeeseen maanviljelijöitä ja tilanomistajia. Hän raportoi saavutuksistaan National Alliancelle. Syyskuun lopussa 1983 Mathews kutsui David Lanen ja seitsemän muuta miestä luokseen Metaline Fallsiin. Tässä tapaamisessa perustettiin The Order, josta käytettiin myös nimityksiä The Silent Brotherhood, White American Bastion ja Brüder Schweigen. Ryhmän aatteellinen päämäärä oli syrjäyttää ”sionistinen miehityshallinto”, jolla viitattiin Yhdysvaltain hallintoon, jota ryhmä väitti juutalaisen salaseuran alaisuudessa toimineeksi. Käytännössä The Order teki rahanväärennösrikoksia, pankkiryöstöjä, rahankuljetusautojen ryöstöjä ja väkivaltarikoksia. Mathews kuuli Aryan Nationsin jäsenen Walter Edward Westin juoruilleen The Orderista ja määräsi tämän murhattavaksi, minkä neljä ryhmän jäsentä toteutti 27. toukokuuta 1984. Mathews suunnitteli myös juutalaisen radiojuontaja Alan Bergin murhaa ja lähetti 17. toukokuuta 1984 Jean Margaret Craig -nimisen naisen Denveriin tarkkailemaan tämän liikkeitä. Mathews ja muut ryhmän jäsenet siirtyivät Denveriin ja murhasivat Bergin.
Elokuuhun 1984 mennessä FBI oli ymmärtänyt Mathewsin toimivan rikoksiin syyllistyneen jengin johtajana. Mathewsin ystävä jäi kiinni rahanväärennösrikosten yhteydessä ja päätti jakaa tietoja FBI:lle, mikä johti 24. marraskuuta 1984 Mathewsin käyttämän motellin piirittämiseen Oregonin Portlandissa. Mathews pääsi pakenemaan, mutta ampui agenttia jalkaan ja tuli itse haavoitetuksi oikeaan käteen. 3. joulukuuta 1984 FBI sai anonyymin vihjepuhelun, jossa kerrottiin Mathewsin siirtyneen Whidbey Islandille. Siellä oli myös muita jengiläisiä, joista neljä agentit pidättivät Whidbey Islandilla. Mathews ei suostunut antautumaan vaan seurasi 35 tuntia kestänyt pattitilanne. FBI ampui 8. joulukuuta 1984 kolme soihtua rakennukseen, jonka palossa Mathews kuoli. Valkoisen ylivallan kannattajat ja uusnatsit ovat pitäneet Mathewsia marttyyrinaan. He ovat käyttäneet Whidbey Islandia paikkana tämän muisteluun vuosikymmeniä kuoleman jälkeenkin.